
[bookmark: _Hlk239675926]MEMORÀNDUM D’ENTESA ENTRE EL GOVERN DE LA PREFECTURA D’OSAKA (JAPÓ) I EL GOVERN DE LA GENERALITAT DE CATALUNYA (REGNE D’ESPANYA) PER ESTABLIR UN MARC INSTITUCIONAL DE COL·LABORACIÓ DINS DE LES SEVES ÀREES COMPETENCIALS
[bookmark: _Hlk239675941]Memoràndum d’entesa (MdE) entre el Govern de la Prefectura d’Osaka (Japó) i el Govern de la Generalitat de Catalunya (Regne d’Espanya)
El Govern de la Prefectura d’Osaka (Japó) (d’ara endavant, Osaka), representat pel seu vicegovernador, Sr. Yamaguchi Nobuhiko, i el Govern de la Generalitat de Catalunya (Regne d’Espanya) (d’ara endavant, Catalunya), representat pel president de la Generalitat de Catalunya, Sr. Salvador Illa i Roca, d’ara endavant denominats conjuntament els Signants, manifesten que:
D’acord amb la relació institucional establerta entre els Signants i la confiança mútua que els uneix, així com amb els vincles existents entre Catalunya i Osaka, basats en el respecte mutu i la bona fe, i amb la voluntat d’afavorir el desenvolupament d’ambdós territoris, han arribat al següent enteniment:
Amb la voluntat d’enfortir els vincles institucionals que els uneixen mitjançant el reforç de la col·laboració existent. 
Amb l’objectiu d’ampliar aquesta col·laboració a altres àmbits d’interès comú i d’establir un marc formal que faciliti els intercanvis i garanteixi la continuïtat d’aquestes iniciatives.
Convençuts dels beneficis d’aquesta col·laboració, basada en qüestions d’interès comú i orientada al benestar de les respectives poblacions.
Tenint en compte el marc jurídic i normatiu:
· La capacitat de Catalunya per signar acords de col·laboració dins de les seves competències i sobre la seva projecció a l’exterior, tal com estableixen els articles 193.1 i 195 de l'Estatut d'Autonomia de Catalunya, exercint l’acció exterior de la Generalitat de Catalunya amb ple respecte a la competència exclusiva de l’Estat en matèria de relacions exteriors.
· Que aquest Memoràndum se subscriu d’acord amb l’article 11.4 de la Llei 2/2014, de 25 de març, de l’acció i del servei exterior de l’Estat, i amb l’article 53 de la Llei 25/2014, de 27 de novembre, de tractats i altres acords internacionals, pel que fa a la cooperació amb organismes homòlegs, respectant els principis d’unitat d’acció exterior, lleialtat institucional, coordinació, cooperació i servei a l’interès general previstos a l’article 3.2 de l’esmentada Llei 2/2014. 
· Vist l’Acord del Govern de la Generalitat de Catalunya de 28 de juliol de 2026 pel qual s’aprova la subscripció d’aquest Memoràndum d’entesa.


ES COMPROMETEN AL SEGÜENT:
PRIMER. Objecte i principis
Aquest Memoràndum té per objecte consolidar la relació institucional entre Catalunya i Osaka, permetent als Signants definir conjuntament, d’acord amb els principis de voluntat, igualtat, amistat i benefici mutu, projectes que afavoreixin la col·laboració en els àmbits següents:
1. Intercanvis institucionals entre els dos governs regionals.
2. Desenvolupament econòmic i industrial, comerç i inversió. 
3. Ciència, tecnologia, innovació i digitalització. 
4. Talent, mobilitat i desenvolupament de la recerca acadèmica. 
5. Turisme, inclosa la cultura gastronòmica. 
6. Salut i transició verda. 
7. Altres àmbits d’interès mutu dins de les seves respectives competències.
SEGON. Àmbit de col·laboració
Concretament, els Signants es comprometen a treballar conjuntament en:
1. La promoció de les relacions institucionals entre ambdós territoris mitjançant un diàleg periòdic i contactes entre les respectives administracions, departaments, organismes i institucions públiques. 
2. La promoció de les relacions comercials i de la inversió mútua per afavorir el desenvolupament econòmic dels dos territoris. 
3. La col·laboració en matèria de recerca, innovació, polítiques econòmiques i industrials, així com en les tendències tecnològiques i científiques de les respectives regions en l'àmbit de les ciències de la vida, la descarbonització (inclòs l'hidrogen) i les tecnologies profundes (deep tech), incloent-hi el reforç de la col·laboració existent entre Biocat i Osaka Bio Headquarters. 
4. La promoció dels intercanvis en els àmbits del turisme i de la cultura gastronòmica entre ambdues regions, sobre la base de la col·laboració existent entre la ACT (Agència Catalana de Turisme) i l'OCTB (Osaka Convention and Tourism Bureau). 
5. La promoció dels intercanvis en l'àmbit de les ciències de la vida, l'envelliment saludable, la salut digital, la biotecnologia, la descarbonització, les energies renovables, l'hidrogen i altres tecnologies sostenibles.
TERCER. Mecanismes de col·laboració
Els Signants es comprometen que la col·laboració derivada d'aquest Memoràndum es dugui a terme mitjançant les activitats següents:
1. Promoure activitats conjuntes de recerca, innovació i intercanvi de coneixement, incloent-hi l'intercanvi d'informació sobre els respectius organismes públics, organitzacions econòmiques, de recerca i innovació, així com empreses. 
2. Facilitar informació que afavoreixi activitats com ara visites de delegacions, participació en fires comercials, reunions empresarials, estudis d'inversió i esdeveniments científics i tecnològics per a institucions i empreses establertes en ambdues regions. 
3. Donar suport a activitats econòmiques, de transferència de coneixement i d'innovació, inclosos els serveis d'assessorament i la derivació als organismes competents, així com establir mecanismes específics de suport per a les empreses d'una regió que inverteixin a l'altra; activitats de transferència tecnològica; la creació, el creixement i la internacionalització de start-ups, spin-offs i scale-ups; i la col·laboració en recerca i innovació. 
4. Fomentar la mobilitat del personal investigador i del talent, així com l'intercanvi de bones pràctiques en la gestió de la innovació i la transferència tecnològica. 
5. Promoure els intercanvis en els àmbits del turisme i de la cultura gastronòmica entre ambdues regions.
El Departament de Comerç, Indústria i Treball, Oficina de Promoció de les Indústries de Creixement (afers econòmics) i el Departament d'Afers Cívics i Culturals, Oficina de Promoció d'Osaka (afers de turisme i cultura gastronòmica) del Govern de la Prefectura d'Osaka, i el Departament d'Unió Europea i Acció Exterior del Govern de la Generalitat de Catalunya, juntament amb la resta de departaments i organismes implicats, podran celebrar reunions anuals de treball i, quan escaigui, revisar l'aplicació del present Memoràndum.
QUART. Període d'aplicació
Els signants acorden revisar la continuïtat d'aquest Memoràndum al cap de tres anys de la data de signatura.
Les despeses en què incorrin els signants amb la signatura del present Memoràndum estaran condicionades a l'existència de disponibilitat pressupostària anual ordinària, respectant la legislació vigent.
CINQUÈ. Solució de diferències
Qualsevol discrepància que pugui sorgir entre els Signants en relació amb la interpretació o l'aplicació d'aquest Memoràndum es resoldrà de manera amistosa mitjançant consultes o negociacions entre les parts.
SISÈ. Acords o protocols derivats
Aquest Memoràndum constitueix el marc de referència per a qualsevol altre acord o instrument que els Signants subscriguin posteriorment.


SETÈ. Signatura i règim jurídic aplicable
Signat a Barcelona, el dia 10 de Setembre de 2026, per triplicat, en llengües japonesa, catalana i anglesa, essent tots tres textos igualment vàlids i amb els mateixos efectes.
Aquest Memoràndum no és jurídicament vinculant i no crea cap dret ni obligació en virtut del dret internacional.
PEL SR. YAMAGUCHI NOBUHIKO,
VICEGOVERNADOR DEL GOVERN 
DE LA PREFECTURA D'OSAKA (JAPÓ)



[bookmark: _Hlk239679724]PEL M. HBLE. SR. SALVADOR ILLA i ROCA, 
PRESIDENT DE LA GENERALITAT 
DE CATALUNYA (REGNE D'ESPANYA).

